**Arachthos** je vnútroštátna rieka v pevninskom Grécku. Najdlhšia rieka v regióne Epirus a ôsma najdlhšia rieka v Grécku. Arachthos pramení v pohorí Pindos a v priebehu svojho toku vytvára v epirských pohoriach veľkolepé horské rokliny, až sa nakoniec vlieva deltou do Artského zálivu v Iónskom mori. Spolu s riekou Luros vytvára v zálive najväčší grécky pobrežný trstinový močiar, resp. systém slaných močiarov, známy ako mokrade Amvrakikos. Voda v rieke je kvôli vysokým zrážkam len málo mineralizovaná, zásobuje vodou celý Epirus. Na rieke sa nachádza významné historické mesto Arta.

Dĺžka rieky v literatúre rôzne kolíše od 105:424/ 110 kilometrov (hlavný prameň Metsovitikos prameniaci neďaleko Metsova až ústie) alebo 140/149 kilometrov (tento údaj zrejme započítava druhé koryto rieky, ktoré vzniká sútokom tokov Zagorytikos a Vardas, tzv. Dipotamos, a neskôr sa vlieva do hlavného toku).

Mená
----

* dnes: **Arachthos** (novogr. Άραχθος)
* v minulosti aj: **Arta**, **Artinos**, **Aretho**, **Arachthus**, **Araththos**, **Aratthos**

Tok
---

Rieka ArachthosArachthos pramení v pohorí Pindos, neďaleko mesta Metsovo, pričom následne prechádza malebnými roklinami cez menšie pohoria Epiru. Povodie pozostáva predovšetkým z flyšu (68%). Západnú a severozápadnú časť pokrývajú vápence a dolomity (23%). Horný tok odvodňuje flyšové územia, v dôsledku čoho v oblasti dochádza k častým zosuvom pôdy. Vznikajú tým pobrežné zóny s úzkymi zalesnenými pásmi s početnými druhmi drevín, vrátane jelší a vŕb.

Priehrada na rieke
Rozmanitou flórou sa tiež pýši asi 30 km dlhá horská roklina medzi menšími pohoriami Tzumerka a Xerovuni, v ktorej rastie napríklad vavrín pravý či dub cezmínový. V horských častiach povodia rieky sú ľudské aktivity obmedzené na malé dediny či odľahlé monastiere. Najvýznamnejšími prítokmi sú toky Kalarrytikos, Metsovitikos, Zagoritikos, Vardas a Kalentinis.

Výraznejší ľudský kontakt s riekou nastáva v južnom toku. Rieka prijíma upravenú odpadovú vodu z mesta Arta, neupravené odpadové vody z malých miest a dedín, ako aj čiastočne upravený odpad z malého agropriemyslu. Z koryta rieky sa ťaží piesok, voda je využívaná na zavlažovanie citrusov, olivovníkov, kukurice a bavlny. V dolnej časti rieky sú umiestnené dve vodné priehrady, ktoré majú významný vplyv na vodstvo rieky.

### Delta a mokrade Amvrakikos

Údolie rieky a deltu tvoria aluviálne sedimenty, v dôsledku čoho sa darí mokraďovým rastlinám. Rastie tam napríklad marica pílkatá. Vyššie rastlinstvo tvoria jasene, bresty, vavríny a vŕby. Riečne mokrade sú domovom veľkých kolónií vodných vtákov. Veľká je populácia divých kačíc (priemer 100 000, max. 170 000 jedincov), ako aj rôzne druhy volaviek, ktoré v delte hniezdia a rozmnožujú sa. Oblasť podporuje bohatú faunu plazov a obojživelníkov. Z hľadiska populácie cicavcov je oblasť rieky dôležitou pre vlky. V oblasti delty kedysi žijúci šakal zlatý bol začiatkom 90. rokov 20. storočia vyhubený. Rozšírená je populácia vydier. V minulosti menil dolný tok rieky často svoje koryto. Oblasť je chránená Ramsarským dohovorom.

Most v ArteMost v Arte
Most v Arte
Most v Arte

História
--------

V stredoveku tvorilo povodie rieky Arachthos jednu z najbohatších a najúrodnejších častí byzantského i nezávislého Epiru. Rieka bola splavná pre menšie lode. V modernom období, tvorila rieka v rokoch 1881 až 1912 hranicu medzi Gréckym kráľovstvom a Osmanskou ríšou. V 80. rokoch 20. storočia bola rieka prehradená a regulovaná. Zvláštnosťou rieky je 55 kamenných mostov, najznámejšie sa nachádzajú v Arte a Plake.

Galéria
-------

* Skala pri rieke.Skala pri rieke.
* Rieka pri Tzumerke.Rieka pri Tzumerke.
* Most Tzaris, v pozadí priehrada Purnari.Most Tzaris, v pozadí priehrada Purnari.
* Rieka z mostu v Arte.Rieka z mostu v Arte.
* Plaka, osmanský most cez rieku.Plaka, osmanský most cez rieku.
* Plaka, osmanský most cez rieku.Plaka, osmanský most cez rieku.

Referencia
----------

1. 1 2 3 4 5 6  Arta. In:  *Ottův slovník naučný: Illustrovaná encyklopædie obecných vědomostí*. Praha : J. Otto, 1889. Dostupné online. (po česky)
2. ↑  BARTONĚK, Antonín. *Řecko, Turecko, Kypr: Průvodce*. Praha : Olympia, 1990. S. 13. (po česky)
3. 1 2 3 4  TOCKNER, Klement; UEHLINGER, Urs; ROBINSON, Christopher T.. *Rivers of Europe*. Cambridge : Academic Press, 2009. ISBN 978-0-08-091908-9. S. 432. (po anglicky)
4. 1 2  RONTIRIS, Georgios, et al. *Modelling the effect of Flood Retention Ponds in Arachthos River (Arta, Greece)* [online]. 2021, [cit. 2021-08-26]. Dostupné online. DOI:https://doi.org/10.5194/egusphere-egu21-15381
5. ↑   *The Rivers of Greece: Evolution, Current Status and Perspectives*. Ed. Nikos Skoulikidis, Elias Dimitriou, Ioannis Karaouzas. Berlin : Springer-Verlag, 2018. (The Handbook of Environmental Chemistry; zv. 59.) ISBN 978-3-662-55367-1. S. 100.
6. 1 2  Arta. In:  *Masarykův slovník naučný*. Díl 1. A-Č. Praha : Nákladem Československého kompasu, 1925. S. 267.
7. ↑  Arta. In:  *Komenského slovník naučný*. Praha : Nakl. a vydavatelství Komenského slovníku naučného, 1937. S. 274. (po česky)
8. 1 2 3 4  Arachtus. In:  *Brill's New Pauly: Encyclopaedia of the Ancient World*. Ed. Cancik Hubert, Helmuth Schneider. Vol. 1. A-Ari. Leiden, Boston : Brill, 2002. ISBN 90-04-12258-3. S. 946.
9. 1 2 3  Rivers of Europe. str. 450 – 451
10. 1 2  Rivers of Europe. str. 438
11. 1 2   *Ποτάμια: Άραχθος.* [online]. NaturaGraeca, [cit. 2021-08-26]. Dostupné online.
12. 1 2  Rivers of Europe. str. 455
13. ↑   *Ramsar: Greece* [online]. The Ramsar Convention Secretariat, 2014, [cit. 2021-08-26]. Dostupné online.
14. ↑  HROCHOVÁ, Věra. *Byzantská města ve 13.-15. století: příspěvek k sídelní topografii středověkého Řecka*. Praha : Universita Karlova, 1967. S. 40. (po česky)
15. ↑  NICOL, Donald M.. *The Despotate of Epiros 1267-1479: A Contribution to the History of Greece in the Middle Ages*. Cambridge : Cambridge University Press, 1984. ISBN 978-0-521-26190-6. S. 225. (po anglicky)
16. ↑  ZACHOS, Kostas; WISEMAN, James; ZACHOS, Kōnstantinos L.. *Landscape Archaeology in Southern Epirus, Greece I*. Athens : American School of Classical Studies, 2003. ISBN 978-0-87661-532-4. S. 161. (po anglicky)